Foto: sibenik.in



ŠIBENIK je danas ustao protiv kulturocida u sprezi Crkve i HDZ-ovog šefa Tomislava Karamarka, kojeg je šibensko-kninski biskup Ante Ivas pozvao u pomoć da riješi "problem" Azimuta, popularnog okupljališta podno Katedrale Sv. Jakova.

> Vlasnici Azimuta pušteni na slobodu: Jedan policajac bio je jako neugodan, udario je djevojku u klubu



Samo ovog ljeta Azimut je na svojoj ljetnoj pozornici ispred kluba organizirao više od 50 kulturnih događaja, no nekima se promjena iz posrnulog i opljačkanog industrijskog grada u turističko i kulturno središte očigledno ne sviđa. Šibenčani svih generacija, danas jače nego ikada do sada, šalju poruku da više ne žele živjeti u mraku.



Nakon što su sinoć uhićeni vlasnici Azimuta, mladi u Šibeniku, ali i iz drugih dalmatinskih gradova, digli su se na noge te pozvali na prosvjed protiv, kako kažu, "kulturocida biskupa Ivasa".



"Karamarko i Ivas nisu Šibenik!"



"Šibenik je predugo šutio. Vrijeme je da pokažemo u kakvom gradu želimo i imamo pravo živjeti. Karamarko i Ivas nisu Šibenik. Šibenik smo mi koji cijeli život sjedimo na skalama ispred katedrale. Ako nam to brani kordon specijalaca, to je policijska država. Ako ih u tome predvodi biskup, to je klerofašizam u kojem ne želimo živjeti. To je naše ustavno pravo, kao što je naša sramota ako ćemo dopustiti kulturocid!", napisali su administratori grupe koja u ponedjeljak u 20 sati organizira mirni prosvjed na skalama kod šibenske katedrale.



Od 21 sat ispred Azimuta će se, unatoč biskupu Ivasu, igrati i popularni kviz, a odaziv bi ovaj put mogao biti rekordan. Dolazak i podršku najavile su i ekipe iz Zadra i Splita. "Problem" Azimuta postao je bunt protiv ubojstva urbanog Šibenika i kulture. Klub šibenskih studenata, revoltiran događanjima u svom gradu, pozvao je na reakciju i šibenske studente.



"Ovo je "pozivnica" svim šibenskim studentima da se "vrate" u svoj grad nakon fakulteta, u svoju Gradinu koja to odavno nije. Ovo je također naša borba, a ne samo borba za Azimut. Ovo je borba da onim istima koji na nas šalju specijalce ne plaćamo radna mjesta u tisućama eura. Ovo je borba i protiv onih koji znaju, a godinama šute", dodali su u Facebook grupi, koja iz sata u sat ima sve veću podršku. U svega dva sata prikupili su više od tisuću članova.



Šef šibenskog SDP-a: Što je previše, previše je



O cijelom se slučaju na svom Facebook profilu oglasio i Franko Vidović, šef šibenskog SDP-a, bivši dogradonačelnik i saborski zastupnik.



"Što je previše, previše je. Pustite poduzetnike da rade svoj posao onako kako najbolje znaju. Nisu oni krivi što neki ne razumiju što je grad i kako treba izgledati! Prvo Terraneo, sad ovo. Kome doista smeta ljetni noćni život u gradu? Kako da se ljudi bave turizmom ako ćemo ih na svakom koraku u tom sprječavati? Da poručimo gostima da pošalju novac, a oni neka ostanu kući jer u Šibeniku zabave nema? Sve ono dobro što je napravljeno u četiri godine od 2009-2013. ova vlast ciglu po ciglu razgrađuje i bojim se onoga što sam rekao na početku kampanje 2013.: "Neće oni probuditi grad, Šibenik je budan i vitalan oni će ga samo ponovno uspavati!". Izgleda da sam bio u pravu. Protiv sam bilo kakvih zabrana i ako želimo biti turistički grad, onda moramo živjeti za turizam i s njim ova dva mjeseca po 24 sata na dan. Ili uživajmo u tišini, miru i neuspjehu koji je uvijek posljedica nečinjenja!", napisao je Vidović.



Petar Baranović, bivši dogradonačelnik Šibenika, također se uključio u grupu te ostavio komentar kao podršku mladima: "Večeras sam na piću u Azimutu, možda me i privedu. Dosad nisam imao tu čast", napisao je.



Crkva se pobunila, policija privela vlasnike



Podsjetimo, vlasnike Azimuta privela je u subotu šibenska policija i to svega dan nakon što je Crkva, uz pomoć Karamarka, intenzivirala napore da ukinu ljetnu pozornicu ispred kluba. Oko 3 sata ujutro u Azimutu se pojavilo petnaestak policajaca i tražili su da od vlasnika da sve pogase i zatvore.



Nakon što su vlasnici to odbili učiniti, navodno je došlo do naguravanja i verbalnog sukoba s policijom. Na kraju su vlasnici ipak privedeni te su noć proveli u policiji.



"Ovo je šporka politika, mi ovdje nismo bitni, već je ovo dobra prilika za zagristi. Nastavit ćemo s radom, imamo sve dozvole, nismo nikada kažnjavani niti smo ikada imali problema. Pokrenuta je sprega crkve i vlasti i to zbog biskupa kojeg je i sam Papa nazvao staromodnim i konzervativnim i koji očito ima jak utjecaj u Šibeniku. Danas više ne postoje plavi, crveni i zeleni već samo plavi i plavi", kazao je za Index jedan od privedenih vlasnika, Đorđe Katalinić.



Ljetna pozornica kluba Azimut na travnjaku pod katedralom svetog Jakova pravo je osvježenje za noćni život Šibenika s više od 50 događaja i koncerata koji su besplatni za brojne posjetitelje i građane tog grada. Sve je to organizirano bez lipe iz gradskog proračuna i bez sudjelovanja Turističke zajednice.



Nešto što je kod ogromne većine Šibenčana naišlo na oduševljenje ogorčilo je predstavnike Crkve u Hrvata. Unatoč činjenici da komunalne službe nisu registrirale ni jedan incident, da je travnata površina ujutro uvijek počišćena kao i da je policija uglavnom besposlena jer nitko nije zatečen s drogom, Crkva je šokirana i traži zabranu.



Biskup Ante Ivas požalio se da "ljudi od nesnosne buke ne mogu moliti u katedrali niti spavati" te pokrenuo inicijativu za gašenje ljetne pozornice. Inače, biskup živi na drugom kraju grada, u vili na hridi u starom dijelu Šibenika.

Tekst se nastavlja ispod oglasa

Veliko prijateljstvo s Thompsonom



Biskup Ivas napisao je i pjesmu koju je uglazbio Marko Perković Thompson, naziva "Maranata". "Neka prođe vrijeme zavodnika, lažnih proroka i svih kukavica, izdajica, krivokletnika, i svih varalica, otpadnika, strašnih ubojica i svih sluga Zloga iz Naroda moga... Maranata, dođi Gospodine u zemlju Hrvata...", neki su od stihova biskupove pjesme.



2013. godine Thompson je u Šibeniku održao i humanitarni koncert s ciljem prikupljanja novca za izgradnju katoličkog đačkog doma u Šibeniku. Na koncertu mu se, naravno, pridružio i sam biskup Ivas, a koncertu su prisustvovali i gradski oci, među kojima i šibensko-kninski župan te predsjednik gradske organizacije HDZ-a Goran Pauk.

